Държавен вестник, бр. 96, 2025 г., стр. 169

БРОЙ  96	
Д Ъ Р Ж А В Е Н  В Е С Т Н И К 	
СТР.  169  
 
1. Изисквания към кандидатите 
1.1. Изисквания към кандидатите за входящо минимално образователно и/или входящо 
квалификационно равнище за придобиване на степен на професионална квалификация съгласно 
Закона за професионалното образование и обучение. 
За придобиване на трета степен на професионална квалификация по професията 
„Помощник-възпитател“ от Списъка на професиите за професионално образование и обучение, 
утвърден от министъра на образованието и науката със Заповед № РД09-2230 от 09.08.2024 г., 
изискванията за входящото минимално образователно равнище към кандидатите са: 
 за ученици – завършено основно образование; 
 за лица, навършили 16 години –  придобито право за явяване на държавни зрелостни 
изпити или завършено средно образование. 
  1.2. Здравословното състояние на кандидата се удостоверява с медицински документ, 
доказващ, че професията, по която желае да се обучава, не му е противопоказна. 
 
2. Описание на професията 
Помощник-възпитателят с трета степен на професионална квалификация участва в 
отглеждането, възпитанието и развитието на деца в ранна и предучилищна възраст в 
организирана среда – детска градина или център за подкрепа за личностно развитие. Дейността 
може да се осъществява самостоятелно или в екип с педагогически и медицински специалисти, 
както и в тясно сътрудничество с родители, настойници или други значими възрастни. 
Трудовите дейности включват грижа за потребностите на децата, подкрепа на техните 
физически, емоционални, социални и познавателни умения, съдействаща роля в организирането 
и провеждането на възпитателни и образователни дейности и участие в поддържането на 
благоприятна, стимулираща и безопасна среда за развитие. Помощник-възпитателят насърчава 
формирането на основни социални и комуникативни умения, съдейства за създаване на навици 
за самостоятелност, хигиена и културно поведение, поддържа ежедневната организация на 
средата и осигурява физическа и емоционална подкрепа на децата. 
В условията на детска градина помощник-възпитателят подпомага дейностите на 
учителя при организиране на дневния режим – прием на деца, подготовка и провеждане на 
различни форми на педагогическо взаимодействие, хранене, сън, игри. Осигурява хигиената на 
помещенията и дворните пространства в съответствие с изискванията за безопасност и здраве. 
Подпомага процесите на адаптация на новопостъпилите деца.  
При работа с деца с хронични заболявания или специални образователни потребности 
(СОП) помощник-възпитателят следва указанията на медицински или педагогически 
специалисти и прилага индивидуализирани методи, които подпомагат адаптацията, участието и 
развитието на детето.  
В центровете за подкрепа за личностно развитие помощник-възпитателят подпомага 
организацията и провеждането на дейности, свързани с интересите и индивидуалните 
способности на децата и учениците. Подпомага формирането на умения за работа в екип. Оказва 
подкрепа на педагогическите специалисти при подготовка на учебната среда, материалите и 
техническото оборудване.  
При изпълнение на задълженията си помощник-възпитателят извършва наблюдение и 
адекватна реакция при риск за здравето и безопасността на децата, включително при разходки, 
игри на открито или извънредни ситуации. Използва сигнални средства, спазва протоколи за 
евакуация и отговаря за съхранението и недостъпността на материали, препарати и предмети, 
които могат да създадат риск за децата.